### NN 129/2015 (27.11.2015.), Odluka o izmjenama i dopunama Statuta Hrvatske gospodarske komore

HRVATSKA GOSPODARSKA KOMORA

2458

Na temelju članka 6. Zakona o Hrvatskoj gospodarskoj komori (»Narodne novine« br. 66/91 i 73/91) i članka 21. stavka 1. podstavka 1. Statuta Hrvatske gospodarske komore (»Narodne novine« br. 56/91, 10/93, 115/93, 11/94 – pročišćeni tekst, 108/95, 19/96, 64/01, 142/11 i 9/14) Skupština Hrvatske gospodarske komore na 12. sjednici održanoj 19. studenoga 2015. donosi

ODLUKU

O IZMJENAMA I DOPUNAMA STATUTA HRVATSKE GOSPODARSKE KOMORE

Članak 1.

U Statutu Hrvatske gospodarske komore (»Narodne novine« br. 56/91, 10/93, 115/93, 11/94 – pročišćeni tekst, 108/95, 19/96, 64/01, 142/11 i 9/14) članak 1. mijenja se i glasi:

»Ovim Statutom uređuju se zadaće i poslovi Hrvatske gospodarske komore (u nastavku teksta: HGK), prava i dužnosti članica HGK, upravljanje poslovima HGK, oblici organiziranja i rada u HGK, osnivanje predstavništva HGK u inozemstvu, rad sudova pri HGK, suradnja s državnim tijelima, organizacijama i drugim komorama, opći akti HGK i njihovo donošenje, javnost rada HGK, stručna služba HGK te ostvarivanje sredstava za rad HGK.«

Članak 2.

Članak 19. mijenja se i glasi:

»Skupština je najviše tijelo upravljanja HGK. Skupština ima najmanje 77 članova, a najviše 101 člana.«

Članak 3.

Članak 20. mijenja se i glasi:

»Članove Skupštine biraju gospodarska vijeća i strukovna udruženja.

Kriteriji i način izbora članova Skupštine definiraju se Odlukom o kriterijima i načinu izbora članova koju donosi Upravni odbor.

Odluku o raspisivanju izbora donosi Skupština najkasnije 60 dana prije isteka mandata starog saziva Skupštine.«

Članak 4.

Članak 20.a briše se.

Članak 5.

Članak 21. točke 1., 2., 6. i 7. mijenjaju se i glase:

»1. Donosi:

– Statut HGK;

– Program rada;

– Pravilnik o Sudu časti pri HGK;

– Pravilnik o Stalnom arbitražnom sudištu pri HGK;

– Pravilnik o Centru za mirenje pri HGK;

– utvrđuje uzance;

– odluku o financiranju HGK i financijski plan;

– odluku o osnivanju i ukidanju županijskih ili regionalnih komora;

– odluku o raspisivanju izbora za članove Skupštine;

– poslovnik o radu Skupštine.

2. odobrava godišnji izvještaj o radu i usvaja završni račun HGK;

6. odlučuje o stjecanju, opterećenju ili otuđenju nekretnina i druge imovine čija pojedinačna vrijednost prelazi iznos od 5.000.000,00 kuna;

7. odlučuje o sklapanju pravnih poslova čija pojedinačna vrijednost prelazi iznos od 5.000.000,00 kuna;

Dosadašnja točka 7. postaje točka 8.«

Članak 6.

Članak 23. stavak 2. mijenja se i glasi:

»Skupština odlučuje većinom glasova prisutnih članova, a kada odlučuje o Statutu, odluci o financiranju, financijskom planu, osnivanju i ukidanju županijskih ili regionalnih komora i predstavništava HGK u inozemstvu, potrebna je većina glasova svih članova Skupštine.«

Članak 7.

Članak 25. mijenja se i glasi:

»Upravni odbor ima predsjednika, zamjenika i pet članova.

Predsjednik Upravnog odbora je predsjednik HGK.

Odluku o izboru i razrješenju šest članova Upravnog odbora donosi Skupština.

Funkciju zamjenika obnaša član Upravnog odbora po odluci predsjednika HGK.«

Članak 8.

Članak 25.a mijenja se i glasi:

»Zamjenika predsjednika Upravnog odbora i četiri člana predstavnika članica HGK bira se iz reda uglednih gospodarstvenika ili stručnjaka iz područja gospodarstva (prema NKD-u).

Jedan član Upravnog odbora bira se iz redova radnika HGK na prijedlog predsjednika HGK.«

Članak 9.

Članak 26. mijenja se i glasi:

»Upravni odbor:

1. provodi odluke i zaključke Skupštine;

2. priprema prijedlog Statuta, pravilnika i odluka koje donosi Skupština;

3. predlaže zaključke i stavove, te daje mišljenja o pitanjima o kojima će Skupština raspravljati;

4. predlaže Skupštini izbor ili razrješenje predsjednika HGK;

5. donosi Odluku o kriterijima i načinu izbora za članove Skupštine;

6. donosi Odluku o raspisivanju izbora za članove Nadzornog odbora;

7. donosi Odluku o raspisivanju izbora za predsjednika HGK;

8. ustanovljuje i zastupa razvojne interese članica HGK s gledišta gospodarskoga sustava, ekonomske politike i drugih pitanja od značaja za gospodarstvo Republike Hrvatske;

9. oblikuje stavove članica HGK na području radnog prava i socijalne skrbi;

10. ustanovljuje i usklađuje interese članica HGK u odnosu na kolektivne ugovore;

11. usklađuje međusobne interese strukovnih udruženja;

12. ustanovljuje potrebe i stavove te predlaže način provođenja stručnog obrazovanja;

13. donosi odluku o ustroju strukovnih udruženja i zajednica u HGK;

14. donosi odluku o osnivanju agencija, trgovačkih društava, centara i drugih oblika djelovanja HGK u Republici Hrvatskoj i inozemstvu;

15. donosi Pravilnik o unutarnjem ustrojstvu i načinu rada Stručne službe HGK;

16. imenuje i razrješava predsjednika i zamjenike predsjednika Suda časti te suce prvostupanjskih i drugostupanjskih vijeća;

17. ustanovljuje listu izmiritelja Centra za mirenje;

18. ustanovljuje listu arbitara Stalnog arbitražnog sudišta;

19. donosi, kad je to potrebno, privremene pravilnike o posebnim postupcima koji se provode pred Stalnim arbitražnim sudištem pri Komori, koji ostaju na snazi dok Skupština Komore ne donese takve pravilnike (članak 21. točka 1.), a najkasnije godinu dana od dana donošenja;

20. određuje visinu naknada za usluge HGK i troškove Suda časti, Centra za mirenje i Stalnog arbitražnog sudišta;

21. odlučuje o stjecanju, opterećenju ili otuđenju nekretnina i druge imovine čija pojedinačna vrijednost prelazi iznos od 1.000.000,00 kuna i ne prelazi iznos od 5.000.000,00 kuna;

22. odlučuje o sklapanju pravnih poslova čija pojedinačna vrijednost prelazi iznos od 1.000.000,00 kuna i ne prelazi iznos od 5.000.000,00 kuna;

23. na prijedlog predsjednika HGK, uz prethodno mišljenje Gospodarskog vijeća županijske ili regionalne komore, pokreće postupak za utvrđivanje odgovornosti predsjednika županijske ili regionalne komore u sljedećim slučajevima:

– ako krši odredbe Statuta HGK;

– ako ne provodi odluke tijela HGK;

– ako se u njegovom radu utvrde nepravilnosti u materijalnom i financijskom poslovanju;

– ako se pravomoćnom presudom utvrdi nezakonitost u njegovom radu;

– ako svojom aktivnošću šteti ugledu HGK;

24. rješava i ostala pitanja što prema ovom Statutu i drugim općim aktima pripadaju u njegov djelokrug.«

Članak 10.

Članak 29.a mijenja se i glasi:

»Predsjednik i članovi Nadzornog odbora biraju se iz reda uglednih gospodarstvenika ili stručnjaka iz područja gospodarstva (prema NKD-u).«

Članak 11.

U članku 32. stavak 1. i 2. mijenjaju se i glase:

»Nadzorni odbor podnosi Skupštini izvješća o financijskom i materijalnom poslovanju HGK najmanje jedanput godišnje prilikom prihvaćanja godišnjeg izvješća o radu i završnog računa HGK.

Nadzorni odbor u provedbi nadzora može koristiti, prema potrebi, i stručne vanjske usluge.«

Članak 12.

U članku 35. točke 3., 4., 6., 7., 8. 9., 10. i 11. mijenjaju se i glase:

»3. surađuje s Hrvatskim saborom i Vladom Republike Hrvatske i drugim državnim tijelima, komorama, organizacijama i institucijama u zemlji i inozemstvu;

4. rukovodi Stručnom službom HGK;

6. imenuje i razrješava radnike u Stručnoj službi HGK utvrđene općim aktom;

7. raspoređuje financijska sredstva u okviru programa rada i podnosi završni račun HGK u skladu s financijskim planom;

8. samostalno odlučuje o stjecanju, opterećenju ili otuđenju nekretnina i druge imovine čija pojedinačna vrijednost ne prelazi iznos od 1.000.000,00;

9. samostalno sklapa pravne poslove čija pojedinačna vrijednost ne prelazi iznos od 1.000.000,00 kuna u skladu s financijskim planom;

10. predlaže Skupštini izbor ili razrješenje članova Upravnog i Nadzornog odbora;

11. donosi Pravilnik o radu i druge opće akte za Stručnu službu HGK;

12. određuje predstavnike HGK u druga tijela i organizacije.

Dosadašnja točka 11. postaje točka 13..«

Članak 13.

U članku 41. stavak 2. i 3. mijenjaju se i glase:

»Gospodarsko vijeće ima najmanje 7 članova, a njihov izbor vrši tijelo koje se osniva samo s tom zadaćom, a sastoji se od 5 predstavnika područja djelatnosti (prema NKD-u) koja su zastupljena na području županijske ili regionalne komore.

Jednog predstavnika daje članica koja u pravilu zapošljava najveći broj radnika, a drugog članica koja ostvaruje najveći ukupni prihod, u najznačajnim područjima djelatnosti na području županijske ili regionalne komore.«

Članak 14.

Članak 45. mijenja se i glasi:

»Svaka članica HGK može pripadati jednom matičnom udruženju, a zavisno o svom interesu može sudjelovati u radu drugih udruženja.«

Članak 15.

Članak 61. mijenja se i glasi:

»Pri Komori djeluje Stalno arbitražno sudište.

Domaće i strane fizičke i pravne osobe mogu ugovoriti nadležnost Stalnog arbitražnog sudišta iz stavka 1. ovog članka za odlučivanje u pravnim stvarima koje se prema zakonu mogu rješavati arbitražom.

Nadležnost, sastav i organizacija Stalnog arbitražnog sudišta te sastav arbitražnih sudova koji će se u pojedinim predmetima osnivati pri Sudištu kao i postupak u tim predmetima uređuje se pravilnikom.«

Članak 16.

Dodaje se članak 67.a

»Pri HGK djeluje Hrvatski nacionalni odbor Međunarodne trgovačke komore, odnosno ICC Hrvatska koja za glavne ciljeve ima:

1. promoviranje međunarodne trgovine, usluga i investicija te ukidanje prepreka za međunarodnu trgovinu;

2. promoviranje tržišne ekonomije utemeljene na slobodnoj i pravednoj tržišnoj konkurenciji između poslovnik subjekata;

3. podrška ekonomskom rastu kako razvijenih tako i novih ekonomija u usponu;

4. predstavljanje hrvatskih poslovnih i stručnih organizacija te industrije na međunarodnoj razini;

5. koordinacija aktivnosti hrvatske poslovne zajednice i predstavljanje njihovih interesa u odnosu na nacionalne i međunarodne organizacije po pitanjima koja se odnose na međunarodnu trgovinu;

6. podrška samoregulaciji u poslovanju.«

Članak 17.

Članak 68. stavak 2 mijenja se i glasi:

»Opće akte potpisuje predsjednik HGK.«

Članak 18.

Članak 69. mijenja se i glasi:

»Inicijativu za donošenje Statuta i njegove izmjene i dopune mogu dati Upravni odbor, Nadzorni odbor, predsjednik HGK, Gospodarsko vijeće i najmanje jedna petina članova Skupštine.

Ako Upravni odbor prihvati inicijativu, stručna služba HGK izrađuje nacrt Statuta, odnosno nacrt njegovih izmjena i dopuna.«

Članak 19.

Članak 71. mijenja se i glasi:

»U HGK se prati provođenje donesenih odluka, zaključaka, preporuka i drugih općih akata, kao i učinkovitost stavova, prijedloga i mišljenja upućenih tijelima državne uprave i jedinicama lokalne i područne (regionalne) samouprave o pitanjima iz njihove nadležnosti i o tome obavještava upravna i radna tijela HGK.«

Članak 20.

Članak 81. mijenja se i glasi:

»HGK posluje preko kunskih i deviznih računa otvorenih kod poslovnih banaka.«

Prijelazne i završne odredbe

Članak 21.

U cijelom tekstu Statuta naziv: »Komora« i sve njegove izvedenice zamjenjuju se nazivom: »HGK«.

U cijelom tekstu Statuta riječ: »organi« i sve njezine izvedenice zamjenjuju se riječju: »tijela« i njezinim izvedenicama u odgovarajućem padežu i rodu.

Članak 22.

Opći akti HGK moraju se uskladiti s odredbama ove Odluke o izmjenama i dopunama Statuta u roku tri mjeseca od dana njegovog stupanja na snagu.

Članak 23.

Članovima tijela HGK izabranim prije stupanja na snagu ove Odluke o izmjenama i dopunama Statuta mandat traje do isteka.

Članak 24.

Za tumačenje ovog Statuta ovlašten je Upravni odbor.

Članak 25.

Zadužuje se stručna služba HGK da u roku od trideset dana od stupanja na snagu ove Odluke izradi pročišćeni tekst Statuta.

Članak 26.

Ova odluka stupa na snagu osmog dana od dana objave u »Narodnim novinama«.

Klasa: 023-02/15-01/04

Urbroj: 311-02-15-05

Zagreb, 12. studenoga 2015.

Predsjednik

Luka Burilović, v. r.

129 27.11.2015 Odluka o izmjenama i dopunama Statuta Hrvatske gospodarske komore